הנרי קבוט לודג' הבן

הנרי קבוט לודג' הבן (באנגלית: Henry Cabot Lodge Jr.; 5 ביולי 1902, מסצ'וסטס, ארצות הברית – 27 בפברואר 1985, מסצ'וסטס, ארצות הברית) היה סנאטור אמריקאי והשגריר השלישי של ארצות הברית באומות המאוחדות. היה המועמד הרפובליקני לתפקיד סגן הנשיא בבחירות לנשיאות ארצות הברית 1960.

ביוגרפיה

לודג' נולד ב-5 ביולי 1902 בנהנט, מסצ'וסטס. אביו נפטר כשהיה בן שבע וסבו,
הנרי קבוט לודג' גידל אותו. בשנת 1924 סיים את לימודיו באוניברסיטת הרווארד.

בין השנים 1924 ל-1931 עבד כעיתונאי. בשנת 1933 נבחר לבית התחתון של בית המחוקקים של מסצ'וסטס.

בשנת 1936 נבחר לכהן כסנאטור מטעם מדינת מסצ'וסטס, ונבחר מחדש לתפקיד בשנת 1942.

בשנת 1944 פרש מהסנאט על מנת להילחם במלחמת העולם השנייה, והיה הסנאטור הראשון שעזב את הסנאט על מנת להילחם מאז מלחמת האזרחים האמריקנית. הוא השתחרר בדרגת לוטננט-קולונל.

בשנת 1946 נבחר שנית לכהן כסנאטור מטעם מדינת מסצ'וסטס. בשנת 1952 היה מתומכיו של דווייט אייזנהאואר ופעל למינויו כמועמד הרפובליקני בבחירות לנשיאות ארצות הברית 1952. בהתמודדותו על כהונה נוספת לסנאט הפסיד לג'ון קנדי.

בשנת 1953 מונה בידי אייזנהאואר לשגריר השלישי של ארצות הברית באומות המאוחדות, ששודרג למעמד של חבר קבינט, ובתפקיד זה כיהן עד 1960.

לודג' היה המועמד הרפובליקני לתפקיד סגן נשיא ארצות הברית בבחירות לנשיאות ארצות הברית 1960 לצד ריצ'רד ניקסון. במסע הבחירות דיבר על כך כי ימונה אדם שחור לקבינט והזכיר את ראלף באנץ' חתן פרס נובל לשלום. הדבר נחשב מזיק לתמיכה בהם במדינות הדרום וג'ון קנדי נבחר לנשיא בהפרש קטן.

בימי הנשיא קנדי מונה לשגריר בדרום וייטנאם.

בשנת 1968 מונה לשגריר ארצות הברית במערב גרמניה, ובתפקיד זה כיהן במשך 10 חודשים. לאחר בחירתו של ניקסון כנשיא מונה לנציג בשיחות השלום עם צפון וייטנאם בפריז.

לודג' נפטר ב-27 בפברואר 1985 במסצ'וסטס, ארצות הברית והוא קבור בבית הקברות הר אובורן בקיימברידג', מסצ'וסטס.

קישורים חיצוניים

הערות שוליים

בוגרי אוניברסיטת הרווארד
אנשי הכוחות המזוינים של ארצות הברית במלחמת העולם השנייה
מעוטרי כוכב הארד
אמריקאים מעוטרי אות לגיון ההצטיינות
חברי הסנאט של ארצות הברית ממסצ'וסטס
שגרירי ארצות הברית באו"ם
שגרירי ארצות הברית בגרמניה
שגרירי ארצות הברית
שגרירים בווייטנאם
סנאטורים חברי המפלגה הרפובליקנית
מועמדים לסגנות נשיאות ארצות הברית מטעם המפלגה הרפובליקנית
אמריקאים שנולדו ב-1902
אמריקאים שנפטרו ב-1985